РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/264-19

22. октобар 2019. године

Б е о г р а д

ЗАПИСНИК

51. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 22. ОКТОБРА 2019. ГОДИНЕ

Седница је почела у 14.05 часова.

Седницом је председавала Катарина Ракић, председник Одбора.

Седници су присуствовали чланови Одбора: Јасмина Каранац, Стефана Миладиновић, др Владимир Орлић, Огњен Пантовић, Снежана Б. Петровић, Оливера Пешић, Далибор Радичевић и Александар Стевановић.

Седници су присуствовали заменици чланова Одбора: Ивана Николић (заменик Јовице Јевтића) и Горан Ковачевић (заменик Зорана Милекића).

Седници нису присуствовали чланови Одбора: Драган Весовић, Драган Јовановић, Ненад Константиновић, Марина Ристић, Новица Тончев и Горан Ћирић, нити њихови заменици.

Седници су присуствовали из Министарства трговине, туризма и телекомуникација: проф. др Ирини Рељин, помоћник министра у Сектору за електронске комуникације и поштански саобраћај, Марија Вучинић, начелник Одељења за поштански саобраћај и надзор, Наталија Радоја, шеф Одсека за регулативу, анализи и планирање у области информационог друштва и Милан Војводић, шеф Одсека за информациону безбедност и електронско пословање.

Одбор је, већином гласова (10 гласова „за“ и један члан није гласао), у складу са предлогом председника Одбора усвојио следећи

Д н е в н и р е д:

1. Разматрање Предлога закона о поштанским услугама, који је поднела Влада (број 345-3731/17 од 29. новембра 2017. године);
2. Разматрање Предлога закона о потврђивању аката Светског поштанског савеза, који је поднела Влада (број 011-2160/19 од 5. августа 2019. године);
3. Разматрање Предлога закона о изменама и допунама Закона о информационој безбедности, који је поднела Влада (број 011-2291/19 од 6. септембра 2019. године).

Пре преласка на рад према утврђеном Дневном реду, Одбор је, једногласно (11 гласова „за“), усвојио Записник 49. седнице Одбора одржане 1. октобра 2019. године и Записник 50. седнице Одбора одржане 2. октобра 2019. године

Прва тачка дневног реда - Разматрање Предлога закона о поштанским услугама, који је поднела Влада

У уводном излагању Марија Вучинић, начелник Одељења за поштански саобраћај и надзор је истакла да се Предлог закона првенствено односи на имплементацију регулативе ЕУ у области поштанских услуга, а потом и прати нове захтеве тржишта, нове захтеве корисника и подиже на виши ниво заштиту права потрошача тј. корисника поштанских услуга тако што скраћује време одговора на рекламације. Независном регулаторном телу поверавају се нове активности вансудског решавања спорова, уводи се стручни надзор када су у питању поштанске услуге. Такође, Предлогом закона даје се допринос спречавању нелегалне трговине путем поштанских пакета с обзиром да је утврђено да је постојеће законско решење из 2005. године погрешно тумачило уставне одредбе које се односе на неповредивост писаних саопштења, тако да је дошло до циркулације велике количине недозвољене робе у писмоносним пошиљкама. Предлогом закона се уводи евидентирање пошиљалаца вредносних пошиљака и пошиљака које су откупне природе. Спроводе се активности на обезбеђивању одрживости универзалне поштанске услуге, а то је сет услуга које се пружају свим грађанима у Републици Србији под једнаким уловима и по приступачним ценама. Oва услуга је битна како за унутрашњи, тако и за међународни поштански саобраћај. Предлогом закона уводе се и одредбе. које се односе на омогућавање приступа свим јединицама поштанске мреже особама са инвалидитетом како би право на универзалну поштанску услугу имали сви грађани Републике Србије под једнаким условима.

Одбор је, у складу са чланом 155. став 2. Пословника Народне скупштине, одлучио, већином гласова (10 гласова „за“, један ,,уздржан“), да предложи Народној скупштини да прихвати Предлог закона о поштанским услугама, који је поднела Влада, у начелу.

За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда - Разматрање о потврђивању аката Светског поштанског савеза, који је поднела Влада

На почетку уводног излагања Марија Вучинић. начелник Одељења за поштански саобраћај и надзор, је указала да је Светски поштански савез специјализована организација УН која регулише функционисање међународног поштанског саобраћаја. На ванредном конгресу које је одржан у септембру 2018. године у Етиопији, Адис Абеба, потписана су акта која се односе на област функционисања међународног поштанског саобраћаја. На Ванредном конгресу усвојени су Десети додатни протокол Уставу Светског поштанског савеза, Други додатни протокол Општем правилнику Светског поштанског савеза, Додатни правилник Светске поштанске конвенције и Завршни протокол додатног протокола Светске поштанске конвенције. Ова акта су ступила на снагу 1. јула 2019. године с тога је неопходно усвојити овај Предлог закона у најкраћем могућем року.

У дискусији која је уследила, народни посланик Снежана Б. Петровић је подсетила да је Република Србија један од оснивача Светског поштанског савеза савеза и да то чланство ни у време санкција није престајало. Република Србија у овој области држи корак са дешавањима у међународном поштанском саобраћају, и у оквиру чланства у Светском поштанском савезу. Истакнуто је да надлежно министарство има разумевање да Предлог закон о поштанским услугама треба једнако да дефинише ЈП „Пошта Србије“ и конкуренцију, која је регистрована у Републици Србији у овој области, што је изузетно важно с обзиром да ЈП „Пошта Србије“ има обавезу да пружа услуге свим корисницима под једнаким условима, роковима, ценама и квалитету што за конкуренцију не важи. Наглашено је да ЈП „Пошта Србије“ самостално остварује приходе, поштује све директиве ЕУ, као и обавезе у смислу прихватања аката Светског поштанског савеза. Законом о поштанским услугама потребно је регулисати тржиште тако да сви имају своју прилику, али да јавни поштански оператор треба да има јединствену тржишну позицију и подршку да своје услуге може несметано да пружа на целој територији Републике Србије (на територији АП Косова и Метохије ЈП „Пошта Србије“ има око 30 пословница).

Одбор је, у складу са чланом 155. став 2. Пословника Народне скупштине, одлучио, једногласно (11 гласова „за“) да предложи Народној скупштини да прихвати Предлог закона о потврђивању аката Светског поштанског савеза.

За известиоца Одбора на седници Народне скупштине одређенa је Катарина Ракић, председник Одбора.

Трећа тачка дневног реда- Разматрање Предлога закона о изменама и допунама Закона о информационој безбедности, који је поднела Влада

На почетку уводног излагања Наталија Радоја, шеф Одсека за регулативу, анализи и планирање у области информационог друштва, је истакла да је Закон о информационој безбедности донет у фебруару 2016. године пре ступања на снагу Директиве ЕУ о мерама за висок ниво безбедности мрежних и информационих система у Европској унији (НИС директива). Изменама и допунама предвиђене су три промене, које се усклађују са Директивом. Прва се тиче допуне области у којима се користе ИКТ системи од посебног значаја и то област дигиталне инфраструктуре и услуге информационог друштва, друга промена је јачање капацитета националног ЦЕРТ а, и трећа измена је обавеза надлежног органа да у случају да има потребу да објави инцидент да о самој процедури објављивања мора да обавести ИКТ систем у коме се инцидент догодио. Предлогом закона предвиђене су измене и допуне које ће допринети унапређењу постојећих законодавних решења. То су измене које се односе на обавезу ИКТ система од посебног значаја, да се пријаве министарству како би смо имали евиденцију ИКТ система у Републици Србији. Одређена је и обавеза ИКТ система од посебног значаја да достављају статистичке податаке о инцидентима који се дешавају у њиховим системима да би се имала анализа у ком је стању информациона безбедност у ИКТ системима. Затим, дефинише се сарадња ЦЕРТ ова у Републици Србији јер је информациона безбедност област у којој сви релевантни актери морају да сарађују и размењују информације. Такође, у Предлог закона имплементиране су одредбе које се односе на безбедност деце на интернету.

Одбор је, у складу са чланом 155. став 2. Пословника Народне скупштине, одлучио, већином гласова (10 гласова „за“, један ,,уздржан“) да предложи Народној скупштини да прихвати Предлог закона о изменама и допунама Закона о информационој безбедости, који је поднела Влада, у начелу.

За известиоца Одбора на седници Народне скупштине одређенa је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 14.25 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић